ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΟΙ ΟΠΟΙΟΙ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 13ης Νοεμβρίου 1989

σχετικά με την εφαρμογή συντονισμένων δράσεων πρόληψης της τοξικομανίας και μέριμνας για τους τοξικομανείς

(90/C 31/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ ΤΩΝ ΚΡΑΤΩΝ ΜΕΛΩΝ ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

εκφράζουν και πάλι τις έντονες ανησυχίες τους για την εξάπλωση της τοξικομανίας σε όλα τα κράτη μέλη της Κοινότητας,

επιβεβαιώνουν, στη συνάρτηση αυτή, τη σπουδαιότητα της ταχείας ολοκλήρωσης των εργασιών που ανέθεσαν στην Επιτροπή κατά τη σύνοδό τους της 16ης Μαΐου 1989, όσον αφορά ειδικότερα τη δημιουργία ευρωπαϊκού δικτύου υγειονομικών στοιχείων για την τοξικομανία,

θεωρούν ότι η Κοινότητα μπορεί να συμβάλει, ως Κοινότητα και σε σημαντικό βαθμό, στις σχετικές εθνικές και διεθνείς δραστηριότητες,

πιστεύουν ότι, όσον αφορά ειδικότερα τον τομέα της πρόληψης της τοξικομανίας και της μέριμνας για τους τοξικομανείς, πρέπει απαραιτήτως να αναπτυχθούν με ταχύ ρυθμό δράσεις σε όλα τα κατάλληλα επίπεδα και ότι οι δράσεις αυτές πρέπει να λαμβάνουν υπόψη τους τις εργασίες του Συμβουλίου της Ευρώπης και ειδικότερα της Ομάδας Πομπιντού, της ΠΟΥ και της UNESCO,

διαπιστώνουν ότι υπάρχουν στην Κοινότητα ζώνες ή περιοχές με κοινωνικοοικονομικά και πολιτιστικά χαρακτηριστικά επαρκώς συγγενή ώστε να διευκολύνουν την ανταλλαγή πληροφοριών ή την εφαρμογή συντονισμένων δράσεων,

ΚΑΛΟΥΝ ΣΥΓΚΕΚΡΙΜΕΝΑ ΤΗΝ ΕΠΙΤΡΟΠΗ, επικουρούμενη από εμπειρογνώμονες διορισμένους από κάθε κράτος μέλος:

- να καταρτίσει πίνακα των κατάλληλων περιοχών για την πειραματική εφαρμογή συντονισμένων δράσεων,

-να προωθήσει ανταλλαγές εμπειριών και να διοργανώσει την εφαρμογή συντονισμένων δράσεων μεταξύ ειδικευμένων προσώπων και ιδρυμάτων που έχουν ενεργό δραστηριότητα στο χώρο της πρόληψης της τοξικομανίας και της μέριμνας για τους τοξικομανείς (θεραπεία, κοινωνική και επαγγελματική επανένταξη), με τον τρόπο που περιγράφεται στο παράρτημα,

-να συνεργαστεί με το Συμβούλιο της Ευρώπης, και ειδικότερα με την ομάδα Πομπιντού και την ΠΟΥ, για τη διεύρυνση του πεδίου εφαρμογής αυτών των πρωτοβουλιών,

-να υποβάλει έκθεση σχετική με τα αποτελέσματα των εργασιών αυτών, η οποία θα εκτιμά την αξία της κοινοτικής συνεργασίας για την εξέλιξη της εθνικής πολιτικής κάθε κράτους μέλους στον τομέα αυτό και η οποία θα περιλαμβάνει, ενδεχομένως, προτάσεις για τη βελτίωση των επί τόπου δραστηριοτήτων.

ΠΑΡΑΡΤΗΜΑ

ΤΡΟΠΟΣ ΕΦΑΡΜΟΓΗΣ

Ι. Περιοχές και δράσεις

Οι περιοχές που θα επιλεγούν θα πρέπει να επιτρέπουν τον εμπλουτισμό των εθνικών και, εάν υπάρχουν, των πολυμερών δραστηριοτήτων.

Η Επιτροπή φροντίζει για την ισόρροπη γεωγραφική κατανομή των «περιοχών ανταλλαγής» σε όλη την Κοινότητα, λαμβάνοντας υπόψη τις υπάρχουσες ανάγκες και βάσει των κριτηρίων που θα οριστούν σε συνεργασία με τους εθνικούς εμπειρογνώμονες.

Τα κριτήρια αυτά θα μπορούσαν, για παράδειγμα, να αφορούν:

- οικονομικά φαινόμενα (περιοχές βιομηχανικής μετατροπής),

-φαινόμενα αστικοποίησης (πρόσφατα αστικοποιημένες περιοχές γύρω από τις μεγάλες πόλεις, υποβαθμισμένες συνοικίες),

-μετακινήσεις πληθυσμού (περιοχές με έντονη τουριστική κίνηση, διασυνοριακές περιοχές, αγροτικές περιοχές που ερημώνονται).

Κατ' εκλογήν της, η Επιτροπή θα μπορούσε να εμπνευσθεί από υπάρχοντα σχέδια όπως το «Ρήνος-Meuse-Moselle», το «Δουβλίνο-Γλασκώβη-Βερολίνο-Λίλλη-Τουρίνο-Βαρκελώνη» και το «Βαρκελώνη-Τουλούζη».

ΙΙ. Θέματα

Οι ανταλλαγές ή συντονισμένες δράσεις θα αφορούν κυρίως τα εξής θέματα:

- υγειονομικά στοιχεία στον τομέα της τοξικομανίας, συμπεριλαμβανομένης της τοξικομανίας λόγω κατάχρησης φαρμάκων,

-εκστρατείες ενημέρωσης για την πρόληψη της χρήσης και της κατάχρησης ναρκωτικών και για την πρόληψη συμπεριφορών που συνδέονται με τη χρήση και την κατάχρηση ναρκωτικών,

-μέθοδοι υποδοχής, περίθαλψης και μέριμνας υπέρ των τοξικομανών στο ίδιο τους το περιβάλλον,

-ποιότητα της περίθαλψης και αξιολόγηση των μεθόδων,

-κοινωνική και επαγγελματική ένταξη των τοξικομανών,

-εκπαίδευση των προσώπων που εργάζονται στον τομέα αυτό.